### NN 73/2025 (25.4.2025.), Statut političke stranke Istarski demokrati – Democratici istriani – ID – DI

POLITIČKE STRANKE

958

Na temelju članka 6. Ustava Republike Hrvatske (»Narodne novine« broj 59/90, 135/97, 8/98, 113/00, 124/00, 28/01, 41/01, 55/01, 76/10, 85/10, 05/14) i članka 10. Zakona o političkim strankama (»Narodne novine« broj 76/93, 111/96, 164/98, 36/01, 28/06) Skupština stranke ISTARSKI DEMOKRATI – DEMOCRATICI ISTRIANI – ID – DI 16. ožujka 2025. donijela je

STATUT

POLITIČKE STRANKE
 ISTARSKI DEMOKRATI – DEMOCRATICI ISTRIANI – ID – DI

1. OPĆE ODREDBE

Članak 1.

Ovim Statutom stranka ISTARSKI DEMOKRATI – DEMOCRATICI ISTRIANI – ID – DI (u daljnjem tekstu: Stranka) uređuje se naziv i sjedište, znak i pečat stranke, predstavljanje i zastupanje Stranke, ciljevi i način djelovanja, članstvo, organizacijska struktura i tijela Stranke, način njihova izbora i opoziva, sredstva za rad i prestanak te postupak s imovinom u slučaju njenog prestanka.

Članak 2.

Riječi i pojmovi koji imaju rodno značenje korišteni u ovom Statutu odnose se jednako na muški i ženski rod, bez obzira jesu li korišteni u muškom ili ženskom rodu.

2. NAZIV I SJEDIŠTE

Članak 3.

Naziv stranke je ISTARSKI DEMOKRATI – DEMOCRATICI ISTRIANI – ID – DI.

Skraćeni naziv stranke je ID – DI.

Sjedište stranke je u Puli.

Adresu stranke određuje Predsjedništvo stranke posebnom odlukom.

Članak 4.

Stanka je pravna osoba osnovana u skladu sa zakonom kojim se uređuju političke stranke.

Stanka stječe pravnu osobnost upisom u Registar političkih stranaka.

Članak 5.

Stranka djeluje na području Republike Hrvatske. Stranka može djelovati i u inozemstvu, sukladno zakonu, Statutu, pravnom poretku EU i države u kojoj djeluje.

3. ZNAK I PEČAT

Članak 6.

Stranka ISTARSKI DEMOKRATI – DEMOCRATICI ISTRIANI – ID – DI ima znak.

Znak ID je boja cigle »maroon«.

Stanka ima zastavu bijele boje s logom »maroon« u sredini.

Članak 7.

Stranka ima pečat okruglog oblika promjera 30 mm sa znakom u sredini i nazivom stranke.

4. PREDSTAVLJANJE I ZASTUPANJE

Članak 8.

Stranku predstavlja i zastupa predsjednik stranke.

Stranku mogu zastupati i predstavljati druge osobe koje ovlasti predsjednik stranke.

5. CILJEVI I NAČIN DJELOVANJA

Članak 9.

Ciljevi Stranke su:

a) razvoj gospodarstva kroz sve grane na svim područjima Republike Hrvatske,

b) zalaganje za cjelogodišnji turizam,

c) razvoj socijalne države za svakog pojedinca,

d) zaštita okoliša te materijalne i nematerijalne baštine Repub­like Hrvatske,

e) zdravstveni sustav dostupan za sve,

f) obrazovanje dostupno za sve,

g) zalaganje za razvoj infrastrukture u više i manje razvijenim sredinama,

h) razvoj prehrambene industrije,

i) poticanje razvoja IT tehnologija i STEM područja,

j) promicanje Istre kao županije, istarskog jezika, običaja i načina života u Istri te zaštite povijesti i autohtonih proizvoda.

Članak 10.

U ostvarivanju svojih ciljeva Stranka se koristi demokratskim sredstvima, u skladu s Ustavom i zakonima Republike Hrvatske, surađuje s drugim političkim strankama, udrugama civilnog društva te drugim oblicima udruživanja kao i pojedincima u Republici Hrvatskoj i inozemstvu. Stranka može inicirati osnivanje udruga građana.

Rad i djelovanje Stranke je javno. Javnost rada i djelovanja Stranke ostvaruje se na javnim skupovima, tribinama, okruglim stolovima, medijskim istupima, tiskanim materijalima te na društvenim mrežama.

6. ČLANSTVO

Članak 11.

Članom stranke postaje svaki građanin koji ispuni sljedeće uvjete:

a) da je punoljetan i poslovno sposoban,

b) da je državljanin Republike Hrvatske,

c) da je upoznat sa ciljevima i Statutom stranke,

d) da nije član niti jedne druge političke stranke u Republici Hrvatskoj.

Članak 12.

Zahtjev za učlanjenje traži se vlastoručnim potpisivanjem pristupnice, koja se podnosi predsjedništvu stranke.

Odluku o učlanjenju donosi predsjedništvo stranke u roku od 30 dana od dana potpisivanja pristupnice.

Predsjedništvo stranke može donijeti odluku u roku od 30 dana o odbijanju prihvaćanja u članstvo bez obrazloženja.

Članom se postaje danom donošenja odluke o učlanjenju u stranku.

Registar članova smatra se tajnom.

Članak 13.

Članstvo u stranci prestaje:

a) istupanjem iz stranke,

b) brisanjem iz registra stranke,

c) isključenjem,

d) smrću člana.

Predsjedništvo stranke svojim zaključkom utvrđuje nastupanje činjenice brisanjem iz članstva stranke.

Članak 14.

Član stranke ima pravo:

a) sudjelovati u kreiranju stranačke politike prijedlozima,

b) birati članove tijela Stranke i biti biran te sudjelovati u radu tijela Stranke,

c) biti izvještavan o radu i sudjelovati aktivnostima u provođenju programa Stranke,

d) svojim djelovanjem i ponašanjem štititi interes i ugled Stranke, čuvati materijalna dobra, povjerljive informacije i izvršavati preuzete obveze.

Član Stranke dužan je:

a) provoditi odluke tijela Stranke,

b) sudjelovati na skupštini Stranke,

c) pridržavati se Statura i programa Stranke.

Članak 15.

Za povredu članskih obveza, članu stranke Predsjedništvo stranke može izreći opomenu.

Za osobito teške povrede članskih obveza kojima se krši Statut i djeluje suprotno temeljnim vrijednostima utvrđenim Statutom i Programom Stranke te ako narušava ugled stranke Predsjedništvo stranke može izreći isključenje iz Stranke.

Isključeni član u tom slučaju može podnijeti žalbu Nadzornom odboru Stranke u roku od 8 dana od primitka odluke o isključenju iz Stranke. Nadzorni odbor Stranke mora odlučiti o žalbi u roku od 30 dana od primitka žalbe i njegova odluka je konačna. Do konačnosti odluke prava i dužnosti člana miruju.

7. OBLICI ORGANIZIRANJA

Članak 16.

Ustrojstveni oblici organiziranja Stranke ustrojavaju se u općinama i gradovima Republike Hrvatske.

Organizacijski oblici Stranke su:

a) općinske organizacije,

b) gradske organizacije,

c) županijske organizacije.

Organizacijski oblici Stranke nemaju pravnu osobnost i djeluju na temelju ovlaštenja u skladu s ovim Statutom. Odluku o osnivanju i raspuštanju općinskih, gradskih i županijskih organizacija donosi Predsjedništvo Stranke.

Članak 17.

Organizacija Stranke može se osnovati ako na području za koje se osniva ima najmanje pet članova Stranke. Osnivanje organizacija koordinira tajnik Stranke.

Dok se ne osnuju organizacijski oblici, Predsjedništvo Stranke može imenovati povjerenike za pojedina područja te im odrediti ovlasti i zadatke.

Članak 18.

Tijela organizacije su:

1. Skupština organizacije,

2. Općinski, Gradski i Županijski odbor.

3. predsjednik organizacije,

4. tajnik organizacije.

Skupština organizacije bira i razrješuje predsjednika Općinskog, Gradskog i Županijskog odbora. Mandat Skupštine organizacije traje četiri godine.

Odbor broji 3 – 5 članova i bira tajnika organizacije. Odbor saziva skupštinu organizacije, a dužan ju je sazvati na zahtjev većine članova organizacije.

Predsjedništvo stranke svojom odlukom uz obrazloženje može raspustiti organizaciju.

Sva pitanja vezana uz ustrojstvo i način rada ustrojstvenih oblika, a koja nisu uređena ovim Statutom, bit će regulirana posebnim odlukama Predsjedništva Stranke.

8. TIJELA STRANKE

Članak 19.

Tijela stranke su:

a) Skupština Stranke,

b) Predsjednik Stranke,

c) Predsjedništvo stranke,

d) Nadzorni odbor.

Sazivanje sjednica svih središnjih tijela Stranke provodi se pisanom ili elektroničkom poštom. Sjednice svih središnjih tijela Stranke mogu se održavati i putem videokonferencija.

Članak 20.

Skupština Stranke je najviše tijelo upravljanja Strankom. Skupštinu Stranke čine svi članovi stranke.

Skupština Stranke obavlja sljedeće poslove:

a) usvaja statut Stranke i donosi njegove izmjene i dopune,

b) usvaja Program Stranke te njegove izmjene i dopune,

c) usvaja Poslovnik o radu Skupštine,

d) bira i razrješava predsjednika Stranke i potpredsjednike Stranke,

e) bira i razrješava članove Predsjedništva Stranke,

f) bira i razrješava Nadzorni odbor Stranke,

g) odlučuje o prestanku rada Stranke,

h) obavlja druge poslove određene Statutom Stranke.

Skupština Stranke obavezno zasjeda svake četiri godine, a može zasjedati i češće, sukladno Statutu.

Svako zasjedanje Skupštine saziva Predsjednik stranke ili na prijedlog najmanje 1/3 članova Stranke.

Rok za dostavu poziva i dnevnog reda članovima je najmanje tjedan dana prije održavanja Skupštine pisanom ili elektroničkom poštom.

Skupština može pravovaljano donositi odluke ako joj prisustvuju više od 50 % ukupnog broja članova, a odluke se donose natpolovičnom većinom glasova prisutnih.

Ukoliko se ne odazove natpolovična većina, sjednica se odgađa na pola sata te ponovno nastavlja s prisutnim brojem članova, a odluke se donose natpolovičnom većinom.

Članak 21.

Predsjednik stranke:

a) Predstavlja i zastupa Stranku,

b) Upravlja radom Stranke, vodi politiku Stranke u skladu s Programom i odlukama upravnih tijela Stranke,

c) Provodi financijski plan, upravlja imovinom i novčanim sredstvima Stranke,

d) Predlaže Skupštini stranke kandidate za potpredsjednike Stranke,

e) Saziva skupštinu i sjednice Predsjedništva Stranke,

f) Potpisuje kandidacijske liste, kandidature i sve punomoći sukladno važećim propisima o predsjedničkim, parlamentarnim, manjinskim izborima, izborima za EU parlament, prijevremenim lokalnim izborima, dopunskim lokalnim izborima i lokalnim izborima Republike Hrvatske,

g) Obavlja i druge poslove koji ovim statutom nisu povjereni nekom drugom tijelu Stranke.

Mandat predsjednika Stranke traje pet godina.

Stranka ima dva potpredsjednika. Podpredsjednike Stranke bira Skupština Stranke na prijedlog predsjednika Stranke. Mandat potpredsjednika Stranke traje pet godina.

Potpredsjednici Stranke obavljaju poslove za koje ih ovlasti predsjednik.

Jedan od podpredsjednika Stranke na temelju pisane odluke predsjednika Stranke zamjenjuje predsjednika Stranke u slučaju njegove spriječenosti ili odsutnosti, kao i u slučaju prestanka mandata predsjednika do održavanja novih izbora u roku od 6 mjeseci.

Potpredsjednici za svoj rad odgovaraju predsjedniku Stranke i Skupštini Stranke.

Članak 22.

Predsjedništvo Stranke je operativno-političko tijelo Stranke koje:

a) Imenuje i razrješuje tajnika Stranke,

b) Predlaže i usvaja Etički kodeks Stranke,

c) Brine o izvršenju usvojenog programa rada i provedbi odluka Skupštine Stranke,

d) Utvrđuje prijedloge programa i planove rada,

e) Izrađuje prijedlog Statuta, Pravilnika i drugih akata koji se podnose Skupštini na razmatranje i usvajanje,

f) Podnosi izvješća o radu Skupštini Stranke i Nadzornom odboru Stranke,

g) Imenuje radna tijela prema potrebi te im određuje zadatke,

h) Odlučuje o stegovnim mjerama protiv članova Stranke,

i) Donosi odluku o sklapanju sporazuma o zajedničkom nastupanju na izborima za predsjednika Republike Hrvatske, parlamentarnim izborima, manjinskim izborima, izborima za EU parlament, prijevremenim lokalnim izborima, dopunskim lokalnim izborima i lokalnim izborima Republike Hrvatske,

j) Obavlja i druge poslove predviđene Statutom.

Članak 23.

Predsjedništvo Stranke čine predsjednik stranke, potpredsjednici Stranke, tajnik stranke te još jedan član Stranke kojeg izabire Skupština Stranke.

Petog člana Predsjedništva Stranke bira Skupština stranke.

Mandat Predsjedništva Stranke traje pet godina.

Predsjedništvo se sastaje prema potrebi. Sjednice predsjedništva Stranke saziva predsjednik Stranke i njima predsjeda.

Predsjedništvo Stranke može pravovaljano raditi i donositi odluke ako je prisutna većina članova Predsjedništva. Odluke se donose natpolovičnom većinom članova Predsjedništva. Ako je rezultat glasovanja u Predsjedništvu izjednačen, predsjednik stranke ima odlučujući glas.

Članak 24.

Tajnik stranke u suradnji s predsjednikom i podpredsjednicima Stranke sudjeluje u pripremi i radu upravnih tijela Stranke te provodi njihove odluke. Tajnik stranke aktivno surađuje s teritorijalnim organizacijama.

Tajnik stranke vodi materijalno poslovanje Stranke te osigurava organizacijske, materijalne i tehničke uvjete za rad Stranke i odlučuje o administrativnim pitanjima Stranke.

Članak 25.

Nadzorni odbor Stranke sastoji se od tri člana. Članovi nadzornog odbora ne mogu obavljati dužnost ni u jednom drugom tijelu Stranke.

Dužnost članova Nadzornog odbora Stranke traje 5 godina odnosno do opoziva. Članove Nadzornog odbora bira Skupština Stranke.

Nadzorni odbor može pravovaljano raditi i donositi odluke ukoliko su prisutni svi članovi Nadzornog odbora. Odluke se donose natpolovičnom većinom članova Nadzornog odbora.

Nadzorni odbor Stranke:

a) Nadzire zakonitost materijalnog i financijskog poslovanja Stranke i njenih ustrojstvenih oblika,

b) Ocjenjuje statutarnost odluka drugih tijela Stranke,

c) Rješava žalbe isključenih članova Stranke,

d) Obavlja druge poslove sukladno Statutu.

Članak 26.

Stranka radi osiguravanja svojih političkih ciljeva stječe prihode od imovine u svojem vlasništvu, izdavačke djelatnosti, dobrovoljnih priloga (donacije), prodaje propagandnih materijala, organiziranja stranačkih manifestacija te iz drugih zakonom dopuštenih izvora te članarine članova Stranke ako je uvede.

Članak 27.

Stranka prestaje postojati odlukom Skupštine Stranke. Odluku o prestanku rada stranke donosi Skupština stranke dvotrećinskom većinom prisutnih članova. Odlukom o prestanku rada Skupština će odlučiti o imovini Stranke.

Članak 28.

Ovaj Statut stupa na snagu i primjenjuje se danom njegova donošenja. Statut tumači Skupština stranke, a između dvaju zasjedanja Skupštine, Predsjedništvo Stranke.

Pula, 16. ožujka 2025.

Predsjednik
 Matteo Sardot, v. r.